## KOLEKTÍVNA ZMLUVA

**na rok 2020**

## Platná od 31. 1. 2020

V súlade s ustanovením § 31 zákona č. 553/2003 Z.z. o odmeňovaní niektorých zamestnancov pri výkone práce vo verejnom záujme v znení neskorších predpisov (ďalej len „zákon o odmeňovaní“), § 231 Zákonníka práce a zákona č. 2/1991 Zb. o kolektívnom vyjednávaní v znení neskorších predpisov zmluvné strany

názov organizácie : **Galéria umenia Ernesta Zmetáka v Nových Zámkoch (GUEZNZ),**

**Björnsonova 1, 941 56 Nové Zámky**

**(ďalej len „ zamestnávateľ“),**

zastúpená : **Mgr. Helena Markusková, riaditeľka**

na jednej strane

a

základná organizácia : **ZV SLOVES Galéria umenia Ernesta Zmetáka v Nových Zámkoch**

zastúpená: **Róbert Ďurica, predseda závodného výboru**

**Mgr. Art Katalin Madarász-Decsi, podpredsedníčka závodného výboru**

**Ľubica Maceková, hospodárka závodného výboru**

na druhej strane

uzatvárajú túto

**kolektívnu zmluvu**

**na rok 2020**

**platnú od 31. 1. 2020**

**Časť I**

**Všeobecné ustanovenia**

**Článok 1**

Cieľom tejto kolektívnej zmluvy je udržať sociálny mier a preto zmluvné strany budú pri riešení vzájomných vzťahov prednostne používať prostriedky kolektívneho vyjednávania.

**Článok 2**

Touto kolektívnou zmluvou sa upravujú :

* postavenie odborovej organizácie a vzájomné vzťahy zmluvných strán,
* pracovnoprávne vzťahy,
* platové podmienky,
* sociálna oblasť a sociálny fond.

**Článok 3**

Táto kolektívna zmluva sa vzťahuje na všetkých zamestnancov zamestnávateľa.

**Článok 4**

Zamestnávateľ nebude diskriminovať členov a funkcionárov základnej organizácie za ich členstvo, námety, kritické pripomienky a činnosť vyplývajúcu z výkonu odborovej funkcie. Súčasne bude plne rešpektovať právnu ochranu funkcionárov základnej organizácie.

**Časť II**

**Postavenie odborovej organizácie a vzájomné vzťahy**

**Článok 5**

Zamestnávateľ uznáva základnú organizáciu a jej závodný výbor za jediného predstaviteľa všetkých zamestnancov zamestnávateľa v kolektívnom vyjednávaní, uznáva práva odborov vyplývajúce z platných pracovnoprávnych predpisov a tejto kolektívnej zmluvy.

**Článok 6**

Zamestnávateľ poskytne na prevádzkovú činnosť základnej organizácii bezplatne miestnosť s nevyhnutným vybavením a uhrádza náklady spojené s ich údržbou a technickou prevádzkou.

**Článok 7**

Zamestnávateľ poskytne zamestnancom v zmysle Zákonníka práce na výkon funkcie v odborovom orgáne a účasť na odborárskom vzdelávaní pracovné voľno v rozsahu dĺžky trvania školenia vopred oznámeného zamestnávateľovi s náhradou mzdy v sume ich priemerného zárobku.

**Článok 8**

Zmluvné strany sa dohodli, že zamestnávateľ zabezpečí úhradu členských príspevkov formou zrážky zo mzdy členom základnej organizácie na základe ich predchádzajúceho písomného súhlasu. Takto získané členské príspevky zamestnávateľ poukáže na účet závodného výboru základnej organizácie vo výplatnom termíne.

**Článok 9**

Zamestnávateľ sa zaväzuje, že bude prizývať zástupcu závodného výboru na každú poradu vedenia organizácie, ak budú predmetom rokovania pracovné, ekonomické a sociálne podmienky zamestnancov. Zároveň sa zaväzuje, že všetky vnútorné akty organizácie, týkajúce sa pracovných, ekonomických a sociálnych podmienok zamestnancov predloží na pripomienkovanie závodnému výboru.

**Časť III**

**Pracovnoprávne vzťahy**

**Článok 10**

Základná organizácia uznáva právo zamestnávateľa organizovať, riadiť a kontrolovať pracovnú činnosť zamestnancov a vytvárať priestor na dodržiavanie pracovnej disciplíny.

**Článok 11**

Zamestnávateľ vydáva po prerokovaní so závodným výborom organizačný poriadok.

Zamestnávateľ prerokuje každú zmenu platného organizačného poriadku so závodným výborom.

**Článok 12**

Zamestnávateľ vykoná zmeny v platnom pracovnom poriadku, alebo vydá nový pracovný poriadok len s predchádzajúcim súhlasom závodného výboru, inak bude pracovný poriadok neplatný.

**Článok 13**

Pracovný čas je 37 a 1/2 hodín týždenne pre všetkých pracovníkov galérie.

**Článok 14**

Základná výmera dovolenky je päť týždňov. Dovolenka vo výmere šiestich týždňov patrí zamestnancovi, ktorý do konca kalendárneho roka dovŕši najmenej 33 rokov veku.

**Článok 15**

Pracovné voľno s náhradou mzdy v prípade zvyšovania kvalifikácie bude zamestnancom poskytnuté v rozsahu určenom Zákonníkom práce.

**Článok 16**

Pracovné voľno s náhradou a  bez náhrady mzdy bude zamestnancom poskytnuté na základe § 141 Zákonníka práce č. 311/2001, v znení neskorších predpisov

a/ Zamestnávateľ okrem toho s náhradou mzdy poskytne pracovné voľno v rozsahu 5 dni

1. – 1 deň pred Veľkou nocou 9. 4. 2020
2. – 1 deň pred Vianocami 23. 12. 2020
3. – 2 dni relaxačno-kondičné
4. – 31. 12. 2020

b/ Zamestnávateľ okrem toho môže poskytnúť pracovné voľno bez náhrady mzdy z iných

vážnych dôvodov, najmä na zariadenie dôležitých osobných, rodinných a iných vecí, ktoré

nemožno vybaviť mimo pracovného času.

c/ Zamestnávateľ poskytne zamestnancom pracovné voľno s náhradou mzdy nad rámec ZP v maximálnom počte 5 dní. Pracovné voľno môžu čerpať zamestnanci po vyčerpaní 7 dní pri návšteve lekára alebo po vyčerpaní 7 dní na sprevádzanie RP k lekárovi.

d/ Zamestnávateľ poskytne zamestnancovi pracovné voľno s náhradou mzdy, s možnosťou čerpania 1 dňa náhradného voľna pri svadbe zamestnanca, úmrtí blízkeho človeka a presťahovaní zamestnanca.

e/ Zamestnávateľ poskytne zamestnancovi dennú výšku náhrady príjmu pri dočasnej pracovnej neschopnosti zamestnanca ak to rozpočet organizácie dovoľuje nasledovne:

- za prvé tri dni: 40% denného vymeriavacieho základu zamestnanca

- za ďalších 7 dní: 80% denného vymeriavacieho základu zamestnanca.

**Článok 17**

Dĺžka výpovednej doby je určená Zákonníkom práce.

**Článok 18**

a/Zamestnávateľ vyplatí zamestnancom, s ktorými skončí pracovný pomer z dôvodov uvedených v § 63 ods.1 písm. a) alebo b) Zákonníka práce, odstupné v súlade s § 76 ods. 1 a 2 Zákonníka práce. V prípade, že to rozpočet organizácie umožní, môže zamestnávateľ navýšiť odstupné o 1- násobok funkčného platu nad rámec Zákonníka práce.

Odstupné vyplatí zamestnávateľ zamestnancovi v najbližšom výplatnom termíne, ak sa so zamestnancom nedohodne inak.

b/ Pri prvom skončení pracovného pomeru po nadobudnutí nároku na starobný dôchodok alebo invalidný dôchodok, ak pokles schopnosti vykonávať zárobkovú činnosť je viac ako 70%, zamestnávateľ poskytne zamestnancovi odchodné nad rozsah ustanovený v § 76 a/ ods. 1 Zákonníka práce v sume jedného funkčného platu zamestnanca. Pri prvom skončení pracovného pomeru a po priznaní predčasného starobného dôchodku zamestnávateľ poskytne zamestnancovi odchodné nad rozsah §76a ods. 2 Zákonníka práce v sume jedného funkčného platu zamestnanca.

**Článok 19**

Zamestnávateľ poskytne zamestnancovi za pracovné zásluhy pri dosiahnutí 50 rokov veku odmenu vo výške jeho funkčného platu, ak to umožňuje stav rozpočtu organizácie.

Zamestnávateľ poskytne zamestnancovi za pracovné zásluhy pri dosiahnutí 60 rokov veku odmenu vo výške jeho funkčného platu, ak to umožňuje stav rozpočtu organizácie (podmienkou na priznanie odmeny je odpracovanie minimálne 5 rokov v GUEZNZ).

**Článok 20**

Závodný výbor uplatní právo kontroly nad dodržiavaním pracovnoprávnych a mzdových predpisov, ako aj záväzkov z kolektívnej zmluvy.

Termín a rozsah kontroly oznámi závodný výbor zamestnávateľovi 2 týždne pred jej uskutočnením.

**Článok 21**

a/ V zmysle § 48 ods. 4 písmena g Zákonníka práce možno pracovný pomer na určitú dobu predĺžiť alebo opätovne dohodnúť na určitú dobu len z dôvodu vykonávania nasledovných prác:

* dozorca výstav, lektor, informátor, pokladňa

b/ V zmysle § 96 ods.8 zákona NR SR č. 311/2001 Z.z. môže zamestnávateľ nariadiť pracovnú pohotovosť na dohodnutom mieste mimo pracoviska v rozsahu viac ako je osem hodín týždenne a viac ako je 100 hodín v kalendárnom roku. Pracovnú pohotovosť zamestnávateľ musí dohodnúť so zamestnancom písomne v Dohode o pracovnej pohotovosti

Časť IV

**Platové podmienky**

**Článok 22**

Od 1.1.2020 patrí zamestnancom GUEZNZ tarifný plat v zmysle zákona č. 318/2018 Z.z. z 23. októbra 2018, ktorým sa mení a dopĺňa zákon č. 553/2003 Z.z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákona, ktorý nadobudol účinnosť od 1.1.2020 podľa Prílohy č. 3 Základnej stupnice platových taríf zamestnancov pri výkone práce vo verejnom záujme.

**Sociálna oblasť a sociálny fond**

**Článok 23**

Zamestnávateľ zabezpečí pre všetkých zamestnancov stravovanie formou jedálnych kupónov (napr. Vaša stravovacia a pod.). Pre rok 2020 bude stravovanie zabezpečované formou jedálnych kupónov v hodnote 4.50.- €. Pričom 1.20.- € hradí zamestnanec, 2.80.- € hradí zamestnávateľ, 0.50.- € bude príspevok zo Sociálneho fondu.

# Článok 24

Zmluvné strany sa dohodli, že okrem príspevku na stravovanie poskytovaného zamestnancom podľa ust. § 152 ods. 3 Zákonníka práce, zamestnávateľ poskytne príspevok zo sociálneho fondu podľa zásad pre používanie sociálneho fondu.

# Článok 25

Zamestnávateľ poskytne zamestnancom, ktorí sa nezavinene dostali do finančnej tiesne, sociálnu výpomoc podľa zásad pre používanie sociálneho fondu, ak to stav sociálneho fondu dovoľuje.

**Článok 26**

Ak to stav sociálneho fondu dovoľuje, zamestnávateľ v rámci podnikovej sociálnej politiky v oblasti starostlivosti o zamestnancov zo sociálneho fondu zabezpečí, nákup vstupeniek na kultúrne, športové akcie a iné aktivity. Výber účastníkov a výška príspevku zo sociálneho fondu sú dohodnuté v zásadách pre používanie sociálneho fondu.

# Článok 27

Sociálny fond sa bude tvoriť povinným prídelom vo výške 1,25 % zo základu ustanoveného v § 4 ods.1 zákona č.152/1994 Z.z. o sociálnom fonde.

# Článok 28

Zmluvné strany sa zaväzujú pri používaní sociálneho fondu postupovať podľa zásad pre používanie sociálneho fondu.

# Článok 29

Rozpočet sociálneho fondu bude vypracovaný ekonómkou GUEZNZ a predložený ZV na základe schváleného rozpočtu na rok 2020 a bude tvoriť prílohu tejto zmluvy.

# Článok 30

Zamestnávateľ poskytne závodnému výboru polročne prehľad o tvorbe a čerpaní sociálneho fondu.

# Časť VI

**Záverečné ustanovenia**

**Článok 31**

Kolektívna zmluva sa uzatvára na obdobie od 31. 1. 2020 do 31. 1. 2021. Táto kolektívna zmluva stráca platnosť dňom podpísania novej kolektívnej zmluvy oprávnenými zástupcami zmluvných strán.

# Článok 32

Každá zo zmluvných strán môže navrhnúť rokovanie o zmene alebo doplnení tejto kolektívnej zmluvy. Na návrh je druhá strana povinná písomne odpovedať do 15 dní odo dňa obdržania návrhu.

# Článok 33

Zmeny a dodatky prijaté zmluvnými stranami sú záväzné po ich podpísaní oprávnenými zástupcami.

**Článok 34**

Zmluvné strany sa dohodli, že plnenie tejto kolektívnej zmluvy bude kontrolované v polročných intervaloch na spoločnom rokovaní zamestnávateľa a závodného výboru.

Článok 35

Táto kolektívna zmluva je účinná dňom jej podpísania oprávnenými zástupcami a je záväzná pre zmluvné strany a pre ich právnych nástupcov v dobe jej platnosti.

# Článok 36

Zamestnávateľ a závodný výbor zabezpečia do 15 dní od podpísania tejto kolektívnej zmluvy, aby jeden exemplár zmluvy bol k dispozícii na podateľni a u p. Róberta Ďuricu, predsedu ZV SLOVES Galéria umenia Ernesta Zmetáka v Nových Zámkoch.

# Článok 37

Kolektívna zmluva je vypracovaná v dvoch vyhotoveniach, z ktorých každá zo zmluvných strán obdrží jeden exemplár.

# V Nových Zámkoch, dňa: 31. januára 2020

## Mgr. Helena Markusková Róbert Ďurica

riaditeľka predseda

Galérie umenia Ernesta Zmetáka ZV SLOVES Galérie umenia Ernesta Zmetáka

v Nových Zámkoch v Nových Zámkoch

 **Galéria umenia Ernesta Zmetáka v Nových Zámkoch**

Björnsonova ulica 1, 940 56 Nové Zámky

–––––––––––––––––––––––––––––––––––––––––––––––––––––––––––––––––––

IČO: 36103098

**Rozpis sociálního fondu na rok 2020**

Zostatok z roku 2019: 852,45.- €

Prídel / preddavky / SF v roku 2020: 1.700, 00.-€

Spolu: **2.552,45.- €**

Podiel sociálneho fondu na stravovaní zamestnanca: 1.300.-€

Regenerácia pracovnej sily: 752.-€

Náklady na dopravu do zamestnania: 500.-€

V Nových Zámkoch, dňa 31. 1. 2020

Vypracovala: Danica Maťová

Schválila: Mgr. Helena Markusková, riaditeľka